El Govern de Catalunya ha assumit el lideratge d'una acció del Pla d'Acció de Kazan de la UNESCO, que té com objectiu potenciar l'esport com a motor del desenvolupament sostenible i la pau.
Es tracta d'un projecte tranversal de Govern que ha impulsat el Departament d'Acció Exterior, Relacions Institucionals i Transparència -a través de la Direcció General de Cooperació al Desenvolupament-, i el Departament de la Presidència -a través de la Secretaria General de l'Esport i de l'Activitat Física-, amb la col·laboració de la Delegació del Govern a França, per promoure l'esport com una eina estratègica de desenvolupament individual i col·lectiu, per a la resolució de conflictes, la convivència i la cultura de pau.
L'Acció 5 liderada per Catalunya té com objectiu construir un mecanisme d'intercanvi d'informació internacional sobre polítiques públiques d'esport i activitat física.
D'aquesta manera, impulsarà i enfortirà les polítiques públiques d'esport i activitat física que es fan arreu del món de manera que es dona suport a la capacitació de les administracions públiques competents a l'àmbit de l'esport i s'impulsen noves eines i bones pràctiques internacionals.
El Govern, que es coordina amb els responsables de les altres accions de Kazan, ha constituït dos grups de treball amb la participació d'un representant de la UNESCO.
D'una banda, un grup d'assessors format per experts catalans i d'arreu del món i de reconegut prestigi internacional, amb qui estableix la metodologia de treball, recull i sistematitza la informació, les evidències i les bones pràctiques; i, de l'altra, un Comitè Director, que valida formalment els continguts i la metodologia que vetlla per la correcta implementació de l'Acció 5.
Una plataforma digital allotjarà tota la informació i permetrà gestionar el coneixement analitzat, evidenciar els impactes, impulsar estratègies i crear xarxes d'aliances i sinèrgies que promoguin els millors dissenys i metodologies per fer de les polítiques públiques d'esport i activitat física veritables motors de desenvolupament global.
Què és el Pla d'Acció de Kazan de la UNESCO?
L'esport ha demostrat tenir un enorme potencial com a motor del desenvolupament sostenible i de reforç de l'Agenda 2030 i els Objectius de Desenvolupament Sostenible.
No només això, sinó que s'ha confirmat com una eina estratègica per millorar la salut, lluitar contra l'exclusió social i la desigualtat de gènere, facilitar la inclusió, reduir conflictes i situacions de violències, i fomentar la cultura de pau.
Es pren consciència d'aquesta capacitat de l'esport, que el 2017 la Sisena Conferència de Ministres d'Esports (MINEPS VI) –organitzada per la UNESCO a la ciutat russa de Kazan– va aprovar l'anomenat Pla d'Acció de Kazan, elaborat pels estats membres d'UNESCO, organitzacions multilaterals i persones expertes a l'àmbit esportiu, de l'activitat física i la política esportiva.
Les cinc accions que componen el Pla de Kazan giren al voltant de la generació, compilació i visualització d'informació sobre polítiques públiques d'esport i activitat física, amb l'objectiu de mesurar com han contribuït al compliment dels Objectius de Desenvolupament Sostenible.
Antecedent de l'actual Pla d'Acció de Kazan de la UNESCO 2020, el Congres d'Esport i Cooperació Internacional (2019) està sent una de les bases i justificacions del lideratge de Catalunya de l'Acció 5 del Pla de Kazan.
Secretaria General de l'Esport i de l'Activitat Física.